Βουλευτικές εκλογές του Χονγκ Κονγκ 2016

**Βουλευτικές εκλογές** διεξήχθησαν στο **[[Χονγκ Κονγκ]]** στις 4 Σεπτεμβρίου του 2016 για να αναδειχθούν τα 70 μέλη του Νομοθετικού Συμβουλίου. Από τα 70 μέλη, τα 35 εκλέγονται από άμεσες εκλογές, ενώ τα υπόλοιπα 35 από τις λεγόμενες «λειτουργικές περιφέρειες». Οι εκλογές ήταν οι πρώτες που διεξήχθησαν έπειτα από τις μεγάλες διαδηλώσεις υπέρ της δημοκρατίας του 2014, γνωστές και ως «Κίνημα της Ομπρέλας». Η συμμετοχή στις εκλογές ήταν 58%, η μεγαλύτερη που έχει καταγραφεί σε βουλευτικές εκλογές από την παράδοση του Χονγκ Κονγκ στην Κίνα το 1997. 

Τα αποτελέσματα των εκλογών έδειξαν ότι το στρατόπεδο υπέρ του Πεκίνου διατήρησε την πλειοψηφία του στη βουλή, συγκεντρώνοντας 41 από τις συνολικά 70 έδρες, παρόλο που έχασε 2 έδρες σε σχέση με τις εκλογές του 2012. Από τις εκλογές οι παραδοσιακοί φιλοδημοκρατικοί υπέστησαν ήττα, αφού οι έδρες τους και τα ποσοστά τους μειώθηκαν. Από την άλλη, αναδύθηκε το τοπικιστικό κίνημα του Χονγκ Κονγκ, το οποίο βγήκε ενισχυμένο από το Κίνημα της Ομπρέλας, και έτσι τα κόμματα που το εκπροσωπούν πολλαπλασίασαν τις έδρες τους από 1 σε 6. Συνολικά, το στρατόπεδο υπέρ της δημοκρατίας αύξησε τις έδρες του από 27 σε 29. Έτσι, διατήρησε τον έλεγχο πάνω από το 1/3 των εδρών, ώστε να μπορεί να μπλοκάρει συνταγματικές αλλαγές οι οποίες απαιτούν αυξημένη πλειοψηφία 2/3.

Στις εκλογές πολλοί νεαροί φιλοδημοκρατικοί ακτιβιστές εκλέχτηκαν βουλευτές. Αξιοσημείωτο παράδειγμα είναι αυτό του Νάθαν Λο, ιδρυτής του Demosisto, ο οποίος είναι το νεαρότερο άτομο που εκλέγεται ποτέ βουλευτής στο Χονγκ Κονγκ (23 χρονών).

## Εκλογικό σύστημα
Το ιδιόμορφο εκλογικό σύστημα του Χονγκ Κονγκ προβλέπει την ανάδειξη των βουλευτών κυρίως με δύο τρόπους. Οι μισοί βουλευτές (35) εκλέγονται από τις Γεωγραφικές [εκλογικές] περιφέρειες, ενώ οι άλλοι μισοί εκλέγονται από τις λεγόμενες Λειτουργικές [εκλογικές] περιφέρειες.

Οι 35 βουλευτές που εκλέγονται από τις 5 Γεωγραφικές περιφέρειες του Χονγκ Κονγκ εκλέγονται με αναλογική εκπροσώπηση από κλειστές κομματικές λίστες. Οι έδρες κατανέμονται με την μέθοδο των μεγαλύτερων υπολοίπων. Σε αυτές τις εκλογές δικαίωμα ψήφου έχουν όλοι οι πολίτες του Χονγκ Κονγκ, οι οποίοι είναι μόνιμοι κάτοικοι και είναι άνω των 18 ετών.

Στην συνέχεια όμως, τα πράγματα γίνονται πιο περίπλοκα. Οι υπόλοιποι 35 εκλέγονται από την αφηρημένη έννοια των Λειτουργικών εκλογικών περιφερειών. Οι λειτουργικές περιφέρειες δεν εκπροσωπούν μία συγκεκριμένη περιοχή, αλλά όλα εκείνα τα επαγγέλματα που είναι νευραλγικής σημασίας για την ανάπτυξη και ευημερία της πόλης (πχ υπάρχει η εκπαιδευτική περιφέρεια, στην οποία ψηφίζουν οι καθηγητές). Στις λειτουργικές περιφέρειες ωστόσο, δεν ψηφίζουν όλοι οι πολίτες του Χονγκ Κονγκ, παρά μόνο κάποιοι μικροί επαγγελματικοί κύκλοι της ελίτ της πόλης. Ενδεικτικά το 2016, τα άτομα που ψήφιζαν στις λειτουργικές περιφέρειες ήταν περίπου 250.000, πολύ λιγότεροι από τα 3,7 εκατομμύρια που ψήφιζαν την ίδια χρονιά στις γεωγραφικές περιφέρειες. Αυτό έχει ως αποτέλεσμα οι λειτουργικές περιφέρειες να εκλέγουν συνήθως περισσότερους φιλοκινεζικούς υποψηφίους παρά φιλοδημοκρατικούς. Οι λειτουργικές περιφέρειες είναι συνήθως μονοεδρικές, σε αντίθεση με τις γεωγραφικές περιφέρειες οι οποίες είναι πολυεδρικές. Στις μονοεδρικές λειτουργικές περιφέρειες ισχύει το απλό πλειοψηφικό σύστημα.

Σε μία προσπάθεια εκδημοκρατισμού του θεσμού των λειτουργικών περιφερειών, η κυβέρνηση του Χονγκ Κονγκ κατέληξε σε συμφωνία με την αντιπολίτευση το 2010, σύμφωνα με την οποία δημιουργήθηκε μία καινούρια λειτουργική περιφέρεια ονόματι «Β' περιφερειακών συμβουλίων», με 5 έδρες, στη οποία ψηφίζουν όλοι οι πολίτες του Χονγκ Κονγκ που δεν ανήκουν σε κάποια άλλη λειτουργική περιφέρεια. Αυτό σημαίνει η συντριπτική πλειοψηφία των πολιτών του Χονγκ Κονγκ ψηφίζει σε αυτή την περιφέρεια, κάνοντας τις 5 αυτές έδρες να εκλέγονται ντε φάκτο από καθολική ψηφοφορία, όπως και στις γεωγραφικές περιφέρειες. Λόγω της ιδιαιτερότητά τους, αυτές οι 5 έδρες, ονομάζονται και «σούπερ έδρες».

Συμπερασματικά, κάθε πολίτης που ψήφισε στις βουλευτικές εκλογές του 2016 είχε δύο ψήφους: μία ψήφο για την γεωγραφική περιφέρεια στην οποία άνηκε και μία ψήφο για την λειτουργική περιφέρεια στην οποία άνηκε. Απλώς οι 30 έδρες λειτουργικών περιφερειών καθορίζονται από 250 χιλιάδες ανθρώπους, ενώ οι 5 «σούπερ έδρες» από 3,4 εκατομμύρια ανθρώπους.

## Υπόβαθρο

Οι εκλογές είναι οι πρώτες που γίνονται έπειτα από το Κίνημα της Ομπρέλας του 2014. Τότε, δεκάδες χιλιάδες μαθητές, φοιτητές, αλλά και απλοί κάτοικοι συμμετείχαν σε καταλήψεις νευραλγικών σημείων της πόλης για εβδομάδες, σε μία προσπάθεια να πιέσουν το Πεκίνο να επιτρέψει την εφαρμογή καθολικής ψηφοφορίας για τις εκλογές του Κυβερνήτη και του Νομοθετικού Συμβουλίου. Το κίνημα ήρθε ως απάντηση στην πρόταση της κυβέρνησης της Κίνας να εφαρμοστεί μεν καθολική ψηφοφορία στις εκλογές του κυβερνήτη το 2017, αλλά με την προϋπόθεση ότι οι υποψήφιοι θα εγκρίνονταν πρώτα από μία κλειστή Εκλογική Επιτροπή, στην οποία θα ελεγχόταν από το φιλοκινεζικό στρατόπεδο. Η αντιπολίτευση, όπως και πολλοί πολίτες του Χονγκ Κονγκ, θεώρησαν ότι η προτεινόμενη διαδικασία έδινε την δυνατότητα στο Πεκίνο να καθορίζει αυτό τον επόμενο κυβερνήτη, και κατ' επέκταση να ελέγχει την πολιτική του Χονγκ Κονγκ. 

Το Κίνημα της Ομπρέλας, αν και απέτυχε να εκπληρώσει τους στόχους του, άφησε ένα ιδιαίτερο αποτύπωμα στην κοινωνία του Χονγκ Κονγκ. Έπειτα από τις διαδηλώσεις, άρχισε να αναδύεται στην πολιτική σκηνή το τοπικιστικό κίνημα, ένα κίνημα βασιζόμενο κυρίως στους νέους, το οποίο ζητούσε μεγαλύτερη αυτονομία και εθνική αυτοδιάθεση για τους πολίτες του Χονγκ Κονγκ. Νέα τοπικιστικά κόμματα βγήκαν στην επιφάνεια στις τοπικές εκλογές του 2015, ενώ άλλα δημιουργήθηκαν ειδικά για τις βουλευτικές εκλογές του 2016. Το τοπικιστικό κίνημα θεωρείται περισσότερο ως ιδιαίτερη πτέρυγα του φιλοδημοκρατικού στρατοπέδου.

## Συμμετέχοντα κόμματα

### [[Φιλοκινεζική παράταξη του Χονγκ Κονγκ|Φιλοκινεζικά]] κόμματα

* **[[Δημοκρατικός Συνασπισμός για την Καλυτέρευση και την Πρόοδο του Χονγκ Κονγκ]]:** Το μεγαλύτερο κόμμα της φιλοκινεζικής παράταξης, τόσο σε έδρες όσο και σε ποσοστά, τηρεί μία καθαρά συντηρητική σε διάφορα θέματα του Χονγκ Κονγκ.
* **Συμμαχία Επιχειρηματιών και Επαγγελματιών του Χονγκ Κονγκ:** Είναι ένα νέο κόμμα που ιδρύθηκε το 2012 από πρώην μέλη του Φιλελεύθερου κόμματος αλλά και άλλων φιλοεπιχειρηματικών ομάδων. Παρόλο που τα ποσοστά του στις Γεωγραφικές περιφέρειες είναι αρκετά μικρά, έχει μεγάλη υποστήριξη στις Λειτουργικές περιφέρειες.
***Ομοσπονδία Συνδικάτων του Χονγκ Κονγκ:** Το κόμμα αποτελεί όχι μόνο την παλαιότερη φιλοκινεζική οργάνωση (ιδρύθηκε το 1948), αλλά και την μόνη «αριστερή» της παράταξης. Πάντως, παρόλο που υπερασπίζεται τα εργατικά διακαιώματα, υιοθετεί και μία περισσότερο εθνικιστική στάση σε εθνικά θέματα.

***Φιλελεύθερο Κόμμα:** αποτελεί ένα καθαρά φιλοεπιχειρηματικό κόμμα, που στοχεύει κυρίως στις Λειτουργικές περιφέρειες. Υιοθετεί μία ιδεολογία υποστήριξης προς την Κίνα, και συντηρητικού οικονομικού φιλελευθερισμού.
* **Νέο Λαϊκό Κόμμα:** Το κόμμα αυτό ιδρύθηκε το 2011 από την «βετεράνο» Ρετζίνα Ιπ, και στοχεύει κυρίως στους ψηφοφόρους της μεσαίας τάξης.

### [[Φιλοδημοκρατική παράταξη του Χονγκ Κονγκ|Φιλοδημοκρατικά]] κόμματα

* **Κόμμα Πολιτών:** Θεωρείται ως το δεύτερο μεγαλύτερο και σημαντικότερο κόμμα της παράταξης μετά το Δημοκρατικό. Ιδρύθηκε το 2006 και μέσα σε σύντομο χρονικό διάστημα έγινε κύριος ανταγωνιστής του Δημοκρατικού κόμματος. Μάλιστα στις εκλογές του 2012 έλαβε οριακά μεγαλύτερα ποσοστά ψήφων απ' ότι το Δημοκρατικό. Υιοθετεί μία μετριοπαθή στάση σε διάφορα ζητήματα, ενώ στο πολιτικό φάσμα τοποθετείται στην Κεντροαριστερά.
*** [[Δημοκρατικό Κόμμα (Χονγκ Κονγκ)|Δημοκρατικό Κόμμα]]:** Το κόμμα αυτό αποτελεί το μεγαλύτερο φιλοδημοκρατικό κόμμα. Αν και για πολλά χρόνια η κυριαρχία του στην παράταξη ήταν αδιαμφισβήτητη, από τα μέσα της δεκαετίας του 2000 άρχισε να χάνει έδαφος λόγω ανταγωνισμού από νέα φιλοδημοκρατικά κόμματα. Το 2010 απώλεσε μεγάλο μέρος των ψηφοφόρων του, όταν διαπραγματεύτηκε με την κυβέρνηση την τροποποίηση του εκλογικού συστήματος, κι έτσι το 2012 βρέθηκε με μικρότερα ποσοστά από το Κόμμα Πολιτών. Το κόμμα τηρεί μία σχετικά μετριοπαθή στάση, ενώ αφήνει περιθώρια συζήτησης και συνεργασίας με την κυβέρνηση.
***Λαϊκή Δύναμη-Σύνδεσμος των Σοσιαλδημοκρατών:** Αποτελεί συνασπισμό δύο κομμάτων: της Λαϊκής Δύναμης και του Σύνδεσμου των Σοσιαλδημοκρατών. Και τα δύο κόμματα μοιράζονται ριζοσπαστικές και καθαρά αριστερές θέσεις σε θέματα δημοκρατίας, οικονομίας κλπ. Στις προηγούμενες εκλογές τα δύο κόμματα αθροιστικά είχαν λάβει περίπου το 14% των ψήφων, για αυτό και σε αυτές τις εκλογές  στόχευαν στην συγκέντρωση 6 εδρών από τις Γεωγραφικές περιφέρειες.

* **Εργατικό Κόμμα:** Είναι ένα σοσιαλδημοκρατικό και κεντροαριστερό κόμμα. Αντιτίθεται στις οικονομικές και κοινωνικές πολιτικές που εφαρμόζει η σημερινή κυβέρνηση του Χονγκ Κονγκ και προωθεί μία πιο σοσιαλδημοκρατική ατζέντα. Στις εκλογές του 2012 είχε πάρει περίπου το 6% των ψήφων και είχε συγκεντρώσει 4 έδρες· τις περισσότερες στην παράταξη υπέρ της δημοκρατίας μετά το Δημοκρατικό και το Κόμμα Πολιτών.
* **Συνεταιρισμός του Χονγκ Κονγκ για την Δημοκρατία και την Ζωή του λαού:** Ένα από τα πιο παλιά φιλοδημοκρατικά κόμματα, με μία σοσιαλφιλελεύθερη ατζέντα. Το 2012 είχε καταφέρει να εκλέξει έναν βουλευτή από την *λειτουργική περιφέρεια Β' Περιφερειακών Συμβουλίων*.
* **Νέοι Δημοκράτες:** Το κόμμα αυτό δημιουργήθηκε το 2010 από μέλη του Δημοκρατικού κόμματος που αποσχίστηκαν λόγω της διαφωνίας τους με την απόφαση του κόμματος να διαπραγματευτεί με την κυβέρνηση για το εκλογικό σύστημα. Στις εκλογές του 2012 κέρδισε μία έδρα στις Γεωγραφικές περιφέρειες.

### Τοπικιστικά κόμματα

* **Youngspiration:** Το κόμμα δημιουργήθηκε έπειτα από το Κίνημα της Ομπρέλας και έγινε ευρέως γνωστό έπειτα από τις δημοτικές εκλογές του 2015, στις οποίες κέρδισε μία θέση περιφερειακού συμβούλου. Κύριος στόχος του κόμματος είναι η αυτοδιάθεση και κατ' επέκταση η ανεξαρτησία του Χονγκ Κονγκ από την Κίνα. Στις εκλογές του 2016 το κόμμα κατέβηκε σε συμμαχία με άλλες 5 τοπικιστικές οργανώσεις υπό την ονομασία «ΌΛΟΙ στο Χονγκ Κονγκ».

## Δημοσκοπήσεις
κέντρο|μικρογραφία|800x800εσ|

## Αποτελέσματα

Στις εκλογές προσήλθαν να ψηφίσουν 2,2 εκατομμύρια άτομα ή αλλιώς, το 58% του εκλογικού σώματος. Το ποσοστό αυτό είναι το μεγαλύτερο που έχει καταγραφεί σε βουλευτικές εκλογές από τότε που το Χονγκ Κονγκ παραδόθηκε στην Κίνα, το 1997. Σύμφωνα με τα αποτελέσματα, η φιλοκινεζική παράταξη διατήρησε τον έλεγχο του Νομοθετικού Συμβουλίου, παρά κάποιες μικρές απώλειες, συγκεντρώνοντας συνολικά 40 έδρες. Συγκεκριμένα, από τις Γεωγραφικές περιφέρειες έλαβε 16 έδρες, ενώ από τις Λειτουργικές 24 (Παραδοσιακές: 22, Β' Περιφερειακών συμβουλίων: 2). Δεύτερη παράταξη αναδείχθηκε η φιλοδημοκρατική συγκεντρώνοντας 23 έδρες (: 17, : 7+3) και τρίτη οι Τοπικιστές με συνολικά 6 έδρες, όλες από τις Γεωγραφικές περιφέρειες. Αξίζει να αναφερθεί ότι η φιλοδημοκρατική παράταξη αυτή καθεαυτή υπέστητε ήττα, αφού έχασε 3 έδρες και μείωσε τα ποσοστά της κατά 20%. Ωστόσο επειδή οι Τοπικιστές δεν θεωρούνται ως μία ξεχωριστή παράταξη αλλά ως μία ιδιαίτερη ή ριζοσπαστική μορφή των φιλοδημοκρατικών, τα ποσοστά τους πολλές φορές αθροίζονται. Έτσι, μπορούμε να πούμε ότι το -διευρυμένο- στρατόπεδο υπέρ της Δημοκρατίας τα πήγε καλύτερα από τις προηγούμενες εκλογές καθώς αύξησε τις έδρες τους από 27 σε 29 και συγκέντρωσε το 55% των ψήφων.

Αν εστιάσουμε στις επιδόσεις του κάθε κόμματος, τότε βλέπουμε ότι πρώτο κόμμα αναδείχθηκε ο Δημοκρατικός Συνασπισμός για την Καλυτέρευση και την Πρόοδο, συγκεντρώνοντας 16,5% των ψήφων. Συγκέντρωσε 12 έδρες (7 από Γεωγραφικές και 3+2 από τις Λειτουργικές περιφέρειες) -τις περισσότερες από κάθε άλλο κόμμα. Δεύτερο κόμμα από θέμα ψήφων στις Γεωγραφικές περιφέρειες, αναδείχθηκε το *Κόμμα Πολιτών*, με ποσοστό λίγο πάνω από 9,5% και 6 έδρες (5 από Γεωγραφικές περιφέρειες και 1 από Λειτουργικές). Παρόλα αυτά, το κόμμα βρέθηκε τέταρτο σε θέμα εδρών, αφού το ξεπέρασαν το Δημοκρατικό Κόμμα και η *Συμμαχία Επιχειρηματιών και Επαγγελματιών*. Το μεν Δημοκρατικό κόμμα συγκέντρωσε 7 έδρες (5 από Γεωγραφικές περιφέρειες και 2 από την Β' περιφερειακών Συμβουλίων), ενώ η δε *Συμμαχία Επιχειρηματιών και Επαγγελματιών* συγκέντρωσε και αυτή 7 έδρες (1 από Γεωγραφικές και 6 από παραδοσιακές Λειτουργικές περιφέρειες).

*Ακολουθεί συγκεντρωτικός πίνακας των αποτελεσμάτων ανά συμμαχία και ανά κόμμα, σε Γεωγραφικές και Λειτουργικές Περιφέρειες.* 

### Αναλυτικά αποτελέσματα

#### Γεωγραφικές Περιφέρειες
Το Χονγκ Κονγκ χωρίζεται σε 5 Γεωγραφικές περιφέρειες. Κάθε πίνακας που ακολουθεί περιέχει τα αναλυτικά αποτελέσματα σε κάθε μία Γεωγραφική περιφέρεια ξεχωριστά. Το  υποδηλώνει ότι ο υποψήφιος ή το κόμμα ανήκει στην φιλοδημοκρατική παράταξη, το  ότι ανήκει στην φιλοκινεζική, ενώ το  ότι ανήκει στους Τοπικιστές.
[μικρογραφία|Η Γεωγραφική περιφέρεια του [Νησί του Χονγκ Κονγκ|Νησιού του Χονγκ Κονγκ (φαίνεται με πράσινο χρώμα) και η θέση της σε σχέση με το υπόλοιπο Χονγκ Κονγκ.]]

μικρογραφία|Η Γεωγραφική περιφέρεια της Δυτικής Καουλούν (φαίνεται με πράσινο χρώμα), σε σχέση με το υπόλοιπο Χονγκ Κονγκ

μικρογραφία|Η Γεωγραφική περιφέρεια της Ανατολικής Καουλούν

μικρογραφία|Η Γεωγραφική περιφέρεια των ''Δυτικών Νέων Περιοχών'' (διακρίνεται με πράσινο) σε σχέση με το υπόλοιπο Χονγκ Κονγκ

#### Λειτουργικές Περιφέρειες
Οι Λειτουργικές περιφέρειες χωρίζονται σε δύο κατηγορίες: τις παραδοσιακές και την Λειτουργική περιφέρεια Β' Περιφερειακών Συμβουλίων (βλ εκλογικό σύστημα). Στις παραδοσιακές λειτουργικές περιφέρειες οι φιλοκινεζικοί επικράτησαν καταλαμβάνοντας τις 22 από τις 30 έδρες. Μάλιστα 12 βουλευτές, όλοι τους φιλοκινεζικοί, από λειτουργικές περιφέρειες εκλέχτηκαν απευθείας, χωρίς ανταγωνισμό, καθώς δεν υπήρχαν άλλοι υποψήφιοι για να διεκδικήσουν την έδρα. Οι φιλοδημοκρατικοί απέσπασαν 7 έδρες, κερδίζοντας την *Περιφέρεια Αρχιτεκτονικής, Τοπογραφίας και Σχεδιασμού,* κάτι που θεωρήθηκε μεγάλη επιτυχία για την φιλοδημοκρατική παράταξη. Ο Πιέρ Τσαν, που κέρδισε την Ιατρική περιφέρεια θεωρείται κάποιες φορές ως μέλος της φιλοδημοκρατικής παράταξης, ενώ συνήθως καταγράφεται ως ανεξάρτητος και αδεύσμευτος.

Ακολουθεί πίνακας με τα αποτελέσματα των παραδοσιακών λειτουργικών περιφερειών. Το κόκκινο χρώμα υποδηλώνει ότι ο νικητής ανήκει στο στρατόπεδο υπέρ του Πεκίνου, το πράσινο ότι ανήκει στο στρατόπεδο υπέρ της δημοκρατίας και το γκρι, ότι ο νικητής είναι αδέσμευτος (δεν υποστηρίζει κανένα από τα δύο στρατόπεδα).

  
Στις «σούπερ έδρες» η φιλοδημοκρατική παράταξη τα πήγε καλύτερα, κερδίζοντας 3 από τις 5 συνολικά έδρες αυτής της ειδικής λειτουργικής περιφέρειας.   

Ακολουθεί πίνακας των αναλυτικών αποτελεσμάτων. Κάθε κόμμα μπορούσε να συμμετέχει με περισσότερες από μία λίστα. Το πράσινο φόντο υποδηλώνει ότι ο νικητής ή/και το κόμμα ανήκει στην φιλοδημοκρατική παράταξη, ενώ το κόκκινο φόντο ότι ανήκει στην φιλοκινεζική.  

## Επεισοδιακή ορκωμοσία και αποκλεισμοί φιλοδημοκρατικών βουλευτών
Μετά την ανακοίνωση των αποτελεσμάτων τα μέλη του νέου Νομοθετικού Συμβουλίου ορκίστηκαν στις 12 Οκτωβρίου. Κατά την διάρκεια της ορκωμοσίας πολλοί αντιπολιτευόμενοι βουλευτές (φιλοδημοκρατικοί και τοπικιστές) παρέφρασαν σημεία του όρκου τους ή πρόσθεσαν δικές τους φράσεις ως ένδειξη διαμαρτυρίας για το πολιτικό καθεστώς. 

Το χαρακτηριστικότερο παράδειγμα ήταν οι όρκοι των δύο βουλευτών του τοπικιστικού κόμματος Youngspiration, του Σίξτους Λενγκ  και της Γιάου Γουάι-τσινγκ. Κρατώντας από ένα πανό που έγραφε «Το Χονγκ Κονγκ δεν είναι Κίνα», χρησιμοποίησαν υποτιμητικές εκφράσεις όταν αναφέρονταν στον όρκο τους στην Λαϊκή Δημοκρατία της Κίνας. Πχ άλλαζαν τις λέξεις «People's Republic of China» (δηλ. Λαϊκή Δημοκρατία της Κίνας) σε «People's Re-fucking of China» (fuck στα αγγλικά σημαίνει γαμώ). Ακόμα, πρόφεραν την Κίνα ως «Chee-na» (Σί-να) αντί για «China», μία προφορά που θεωρείται πολύ υποτιμητική, καθώς έτσι αποκαλούσαν τους Κινέζους οι Ιάπωνες κατά την διάρκεια των Σινο-ιαπωνικών πολέμων.

Η συμπεριφορά αυτή εξόργισε τους φιλοκινεζικούς βουλευτές, με αποτέλεσμα ο πρόεδρος του Νομοθετικού Συμβουλίου, Άντριου Λένγκ, να μην κάνει δεκτούς τους όρκους τους. Στην συνέχεια κάλεσε τους δύο βουλευτές να ζητήσουν επανάληψη της ορκωμοσίας του την επόμενη εβδομάδα, 19 Οκτωβρίου. Ο Σίξτους Λένγκ και η Γιάου Γουάι-τσινγκ συμφώνησαν και ζήτησαν επανάληψη της ορκωμοσίας τους. Ωστόσο, η κυβέρνηση του Χονγκ Κονγκ αποφάσισε να κινηθεί νομικά εναντίον των δύο βουλευτών για αυτήν τους την συμπεριφορά. Παρόλο που στην αρχή διαφώνησε, τελικά ο πρόεδρος Άντριου Λενγκ δέχτηκε να περιμένει την ετυμηγορία του δικαστηρίου πριν ορκιστούν ξανά οι δύο βουλευτές. Στις 15 Νοεμβρίου του 2016, το δικαστήριο αποφάσισε ότι οι δύο βουλευτές με τους όρκους τους δεν σεβάστηκαν τον Βασικό Νόμο, και συνεπώς έπρεπε να χάσουν τις έδρες τους. Έτσι οι βουλευτές του Youngspiration αποκλείστηκαν από το Νομοθετικό Συμβούλιο.

Στην συνέχεια, η κυβέρνηση αμφισβήτησε την ποιότητα του όρκου και άλλων βουλευτών. Τέσσερις άλλοι φιλοδημοκρατικοί βουλευτές αποκλείστηκαν στις 14 Ιουλίου 2017 κατόπιν απόφασης δικαστηρίου. Κατά την διάρκεια της ορκωμοσίας, ο Έντουαντ Γίου πρόσθεσε στο τέλος του όρκου την φράση «και θα παλέψω για αληθινή καθολική ψηφοφορία», η Λάου Σίου-Λάι διάβασε τον όρκο της πολύ αργά, με αποτέλεσμα να χρειαστεί 10 λεπτά για να τον ολοκληρώσει, ο Λένγκ Κουόκ-χανγκ κρατούσε ανοιχτή μία κίτρινη ομπρέλα και ο Νάθαν Λω διάβασε πριν ξεκινήσει την φράση του Μαχάτμα Γκάντι «δεν μπορείς ποτέ να φυλακίσεις το μυαλό μου».

## Παραπομπές και σημειώσεις
### Σημειώσεις

### Παραπομπές


Κατηγορία:Εκλογές στο Χονγκ Κονγκ
Χονγκ Κονγκ